Vrou doodgeskiet tydens plaasaanvalŉ Vrou is Maandagoggend omstreeks 09:00 op ŉ plaas oorval en geskiet. Kaptein Tselana Nkala, ŉ polisiewoordvoerder, het Maandag aan Maroela Media gesê die vrou, in haar laat 30s, is deur drie mans by haar plaas, Witklip, naby Hartbeesfontein in Noordwes, geskiet. Die vrou se naam mag nog nie bekend gemaak word alvorens haar naasbestaandes in kennis gestel is nie. “Hulle het die vrou omstreeks 09:00 by die plaas se hek ingewag,” het Nkala gesê. “Sy wou die hek oopmaak toe die drie mans, wat weggekruip het, haar oorval en drie keer geskiet het. Hulle het met haar wit Toyota Venture met die registrasienommer FPY683NW van die toneel gevlug. Die vrou is kort na die voorval met ŉ ambulans na ŉ nabygeleë hospitaal gehaas. Sy het daar omstreeks 11:00 aan haar wonde beswyk. Dit is nog nie seker wat presies tydens die aanval geroof is nie,” het sy bygevoeg. Nkala sê die polisie het inligting ontvang dat die mans die Venture verlaat het en is tans in ŉ bruin bakkie waarvan die registrasienommer onbekend is. Niemand is nog in verband met die voorval in hegtenis geneem nie. Die polisie ondersoek ŉ saak van moord. Mense wat ŉ verdagte bruin bakkie in die omgewing gewaar, moet die polisie by 10111 bel.